Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 404/93 για την κοινή οργάνωση της αγοράς στον τομέα της μπανάνας

(96/C 121/09)

COM(96) 82 τελικό - 96/080(CNS)

(Υποβλήθηκε από την Επιτροπή στις 8 Μαρτίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

την γνώμη του Ευρωπαϊκού Κοινοβούλιου,

την γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΟΚ) αριθ. 404/93 για την κοινή οργάνωση της αγοράς στον τομέα της μπανάνας (1), όπως τροποποιήθηκε από τον κανονισμό (ΕΟΚ) αριθ. 3290/94 (2), προβλέπει το άνοιγμα δασμολογικής ποσόστωσης για την εισαγωγή μπανάνας 7

ότι το άρθρο 19 του κανονισμού (ΕΟΚ) αριθ. 404/93 κατανέμει τη δασμολογική ποσόστωση που ανοίγεται κάθε έτος για την εισαγωγή μπανάνας τρίτων χωρών και η παραδοσιακής μπανάνας ΑΚΕ μεταξύ τριών κατηγοριών επιχειρηματιών, που εφεξής αναφέρονται ως κατηγορία Α, κατηγορία Β και κατηγορία Γ 7

ότι οι εισαγωγές μη παραδοσιακών μπανανών ΑΚΕ αντιμετωπίζουν ένα οικονομικό μειονέκτημα σε σύγκριση με την παραγωγή των τρίτων χωρών 7 ότι, για το λόγο αυτό, σύμφωνα με τις υποχρεώσεις που ανέλαβε η Ευρωπαϊκή Ένωση στο πλαίσιο των σχέσεων της με τις χώρες ΑΚΕ, πρέπει να θεσπιστεί διάταξη ώστε η διαχείριση των εισαγωγών μη παραδοσιακών μπανανών ΑΚΕ να γίνεται ξεχωριστά από τις εισαγωγές των τρίτων χωρών 7 ότι οι διατάξεις αυτές θα πρέπει να τηρούν τη διάκριση μεταξύ παραδοσιακών και μη παραδοσιακών ποσοτήτων ΑΚΕ 7

ότι, μετά τη διεύρυνση της Ευρωπαϊκής Ένωσης με την προσχώρηση της Αυστρίας, της Φινλανδίας και Σουηδίας, το παραδοσιακό πλαίσιο προμήθειας της κοινοτικής αγοράς έχει μεταβληθεί και ως συνέπεια η δασμολογική ποσόστωση θα πρέπει να αυξηθεί 7 ότι ως αποτέλεσμα της αύξησης της δασμολογικής ποσόστωσης, προκειμένου να διατηρηθεί ισορροπία μεταξύ των διαφόρων κατηγοριών επιχειρηματιών, η κατανομή της δασμολογικής ποσόστωσης μεταξύ των διαφόρων κατηγοριών επιχειρηματιών πρέπει να προσαρμοστεί 7 ότι κατά την προσαρμογή αυτή διατηρούνται τα πλεονεκτήματα προς τους προμηθευτές κοινοτικών και παραδοσιακών μπανανών ΑΚΕ σύμφωνα με τις υποχρεώσεις της Κοινότητας 7

ότι στο άρθρο 19 παράγραφος 1 στοιχείο γ) του κανονισμού αριθ. (ΕΟΚ) 404/93 ένα ποσοστό της δασμολογικής ποσόστωσης κατανέμεται στους νέους επιχειρηματίες (κατηγορία Γ) 7 ότι δεν υπάρχει διάταξη ώστε οι επιχειρηματίες της εν λόγω κατηγορίας Γ να καταστούν επιχειρηματίες της κατηγορίας που ορίζει το άρθρο 19 παράγραφος 1 σημείο Α (επιχειρηματίες κατηγορίας Α) μέσω των δραστηριοτήτων τους ως νέοι επιχειρηματίες 7 ότι αυτό περιορίζει το πεδίο για την ανάπτυξη των συναλλαγών και των εμπορικών διαρθρώσεων 7 ότι, επομένως, ο κανονισμός (ΕΟΚ) αριθ. 404/93 πρέπει να τροποποιηθεί ώστε να δοθεί η δυνατότητα στους νέους επιχειρηματίες να καταστούν επιχειρηματίες της κατηγορίας Α 7

ότι, σε ορισμένες περιπτώσεις, η πρόσβαση των επιχειρηματιών στη δασμολογική ποσόστωση είναι σημαντικά χαμηλότερη από αυτή που θα αναμενόταν λόγω συνθηκών που δεν είναι δυνατόν να ελεγχθούν 7 ότι, για το σκοπό αυτό, ο κανονισμός αριθ. (ΕΟΚ) 404/93 πρέπει να τροποποιηθεί ώστε να συμπεριληφθούν διατάξεις για τις περιπτώσεις επιχειρηματιών που αντιμετωπίζουν αυτή τη δυσχέρεια,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 404/93 τροποποιείται ως εξής:

1. Η πρώτη παράγραφος του άρθρου 18 αντικαθίσταται από το ακόλουθο κείμενο:

«1. Ανοίγεται κάθε έτος δασμολογική ποσόστωση για τις εισαγωγές μπανάνας από τρίτες χώρες και μη παραδοσιακής μπανάνας ΑΚΕ. Μια καθορισμένη ποσότητα 90 000 τόνων της ποσόστωσης αυτής προορίζεται για μη παραδοσιακές μπανάνες ΑΚΕ. Η δασμολογική ποσόστωση ανέρχεται σε 2 553 000 τόνους (καθαρό βάρος).

Στο πλαίσιο αυτής της δασμολογικής ποσόστωσης, οι εισαγωγές μπανάνας από τρίτες χώρες υπόκεινται σε δασμό 75 Ecu ανά τόνο, ενώ οι εισαγωγές μη παραδοσιακών μπανανών ΑΚΕ υπόκεινται σε μηδενικό δασμό.

Όταν η κοινοτική ζήτηση, καθοριζόμενη βάσει του υπολογισμού που αναφέρεται στο άρθρο 16, αυξάνει, η ποσόστωση αυξάνεται αντιστοίχως σύμφωνα με τη διαδικασία του άρθρου 27.

Η αναλογία της δασμολογικής ποσόστωσης που προορίζεται για τις εισαγωγές μη παραδοσιακών μπανανών κατανέμεται ανάλογα με τις περιστάσεις που λαμβάνουν υπόψη τις συνθήκες παραγωγής ΑΚΕ και μπορούν να καθοριστούν σύμφωνα με τη διαδικασία που ορίζεται στο άρθρο 27.»

2. Το άρθρο 19 αντικαθίσταται από το ακόλουθο κείμενο:

«Άρθρο 19

1. Η δασμολογική ποσόστωση που χορηγείται σε τρίτες χώρες κατανέμεται μέχρι ύψους:

α) 70,05 % στην κατηγορία των επιχειρηματιών που εισήγαγαν μπανάνες τρίτων χωρών (αναφέρονται ως επιχειρηματίες της κατηγορίας Α) 7

β) 26 % στην κατηγορία των επιχειρηματιών που έθεσαν σε εμπορία κοινοτικές μπανάνες ή εισήγαγαν παραδοσιακές μπανάνες ΑΚΕ (αναφέρονται ως επιχειρηματίες της κατηγορίας Β) 7

γ) 3,5 % στην κατηγορία των εγκατεστημένων στην Κοινότητα επιχειρηματιών οι οποίοι άρχισαν να εισάγουν μπανάνες τρίτων χωρών από ή μετά την 1η Ιανουαρίου 1992 (αναφέρονται ως επιχειρηματίες της κατηγορίας Γ).

Οι δυνατότητες εισαγωγής σύμφωνα με τα στοιχεία α) και β) προσφέρονται στους επιχειρηματίες που είναι εγκατεστημένοι στην Κοινότητα και έχουν ασχοληθεί, για δικό τους λογαριασμό, με την εμπορία μιας ελάχιστης ποσότητας μπανανών των παραπάνω προελεύσεων, η οποία θα καθοριστεί.

Τα συμπληρωματικά κριτήρια τα οποία θα πρέπει να πληρούν οι επιχειρηματίες καθορίζονται σύμφωνα με τη διαδιασία του άρθρου 27. Τα κράτη μέλη καταρτίζουν τον κατάλογο των επιχειρηματιών και την μέση ποσότητα ανά επιχειρηματία που προβλέπεται στην παράγραφο 2.

2. Βάσει ξεχωριστών υπολογισμών για τους επιχειρηματίες της κατηγορίας Α και της κατηγορίας Β, κάθε επιχειρηματίας λαμβάνει άδειες εισαγωγές (που αναφέρονται ως άδειες εισαγωγής κατηγορίας Α ή κατηγορίας Β) σε συνάρτηση με την μέση ποσότητα μπανάνας που εισήγαγε ή, για την κοινοτική παραγωγή, έθεσε στην αγορά για δικό του λογαριασμό κατά τα τελευταία δύο έτη για τα οποία υπάρχουν στατιστικά στοιχεία 7 η ποσότητα αυτή αναφέρεται ως ποσότητα αναφοράς του επιχειρηματία.

Όσον αφορά τους επιχειρηματίες της κατηγορίας Α, οι ποσότητες που θα ληφθούν υπόψη είναι οι εισαγωγές μπανάνας για τις οποίες χρησιμοποιούνται άδειες εισαγωγής της κατηγορίας Α, έτσι ώστε η αρχική κατανομή αδειών μεταξύ των διαφόρων κατηγοριών επιχειρηματιών να παραμείνει αμετάβλητη.

Στην περίπτωση των επιχειρηματιών της κατηγορίας Β, θα ληφθούν υπόψη οι εισαγωγές παραδοσιακών μπανανών ΑΚΕ ή/και ποσοτήτων κοινοτικών μπανανών που διατέθηκαν στην αγορά.

3. Σε περίπτωση που οι αιτήσεις των επιχειρηματιών της κατηγορίας Γ υπερβαίνουν τις ποσότητες που έχουν ορισθεί κατ' εφαρμογή της παραγράφου 1 στοιχείο γ), σε κάθε αίτηση υπολογίζεται και εφαρμόζεται συντελεστής μείωσης.

Εάν ο αριθμός των αιτήσεων δυνάμει της παραγράφου 1 στοιχείο γ) είναι κατώτερος από τη διαθέσιμη ποσότητα, οι πλεονάζουσες ποσότητες κατανέμονται εκ νέου στους επιχειρηματίες της κατηγορίας Α και κατηγορίας Β υπό τους όρους που καθορίζονται από τις διαδικασίες του άρθρου 27.

4. Σε περίπτωση αύξησης της δασμολογικής ποσόστωσης, η συμπληρωματική διαθέσιμη ποσότητα κατανέμεται στους επιχειρηματίες των κατηγοριών της παραγράφου 1 σύμφωνα με τις διατάξεις των προηγουμένων παραγράφων.

5. Οι επιχειρηματίες της κατηγορίας Γ οι οποίοι, για μια περίοδο τουλάχιστον τριών ετών, έχουν εισαγάγει ετησίως για λογαριασμό τους μια ελάχιστη ποσότητα μπανανών τρίτων χωρών, που θα καθοριστεί, μπορούν να μεταφερθούν στην κατηγορία Α. Η ελάχιστη αυτή ποσότητα, και οι άλλοι απαραίτητοι όροι, καθορίζονται σύμφωνα με τη διαδικασία της παραγράφου 27.

6. Εάν, για λόγους τους οποίους δεν μπορεί να ελέγξει ένας συνεπής επιχειρηματίας, η ποσότητα αναφοράς που χρησιμοποιείται για τον καθορισμό της κατανομής αδειών σε επιχειρηματία της κατηγορίας Α ή της κατηγορίας Β για ένα συγκεκριμένο έτος σύμφωνα με την παράγραφο 2, είναι σημαντικά κατώτερη από την μέση ποσότητα αναφοράς για τα προηγούμενα δύο έτη, η περίοδος αναφοράς που χρησιμοποιείται για τον υπολογισμό της ποσότητας αναφοράς για το εν λόγω έτος συμπεριλαμβάνει και τα δύο προηγούμενα έτη. Ο επιχειρηματίας πρέπει να υποβάλει επαρκή αποδεικτικά στοιχεία στις εθνικές αρμόδιες αρχές για την υποστήριξη της αίτησής του.

Συμπληρωματικά κριτήρια, όπως ο ορισμός των ανεξέλεκτων συνθηκών, η ελάχιστη μέση μείωση στην ποσότητα αναφοράς που απαιτείται για την απόκτηση του ανωτέρου δικαιώματος, και η μέγιστη πρόσθετη ποσότητα αναφοράς που μπορεί να χορηγηθεί, θεσπίζονται σύμφωνα με το άρθρο 27.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 349 της 31. 12. 1994, σ. 105.